Aru mõisa kalmistu
Aru mõisa kalmistu on kalmistu Nõo kihelkonnas Tartumaal, tänapäevase haldusjaotuse järgi Mälgi külas Elva vallas Tartu maakonnas. Kalmistu jääb Aru mõisa südamest linnulennult umbes 600 meetri kaugusele lõunaedelasse. Kalmistu rajasid mõisa tollased omanikud Mühlenid millalgi pärast 1840. aastat, kui mõisa omandas Georg von zur Mühlen. Kalmistule maetute üldarv pole teada, praegu on see jäetud maha ja rüüstatud. Kalmistu on 1997. aastast koos mõisa pargiga ühine riiklik kultuurimälestis.